CELEX: 62022TN0020
Language: mt
Date: 2022-01-12 00:00:00
Title: Kawża T-20/22: Rikors ippreżentat fit-12 ta’ Jannar 2022 – NW vs Il-Kummissjoni

28.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 95/42
            
         
      Rikors ippreżentat fit-12 ta’ Jannar 2022 – NW vs Il-Kummissjoni
      (Kawża T-20/22)
      (2022/C 95/59)
      Lingwa tal-kawża: il-Franċiż
      
         Partijiet
      
      
         Rikorrent: NW (rappreżentant: M. Velardo, avukata)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjonijiet ikkontestati sa fejn jinkludu l-irkupru tas-somom imħallsa lir-rikorrent;
               
            
                  —
               
               
                  tordna lill-Kummissjoni tagħti lir-rikorrent is-somom diġà rkuprati;
               
            
                  —
               
               
                  tikkundanna lill-Kummissjoni għall-ispejjeż tal-proċedura;
               
            
                  —
               
               
                  sussidjarjament, tannulla d-deċiżjonijiet ikkontestati sa fejn jinkludu l-irkupru tas-somma ta’ EUR 3 986,72;
               
            
                  —
               
               
                  barra minn hekk, tordna li jitħallsu l-interessi fuq kull somma li minnha jirriżulta li huwa kreditur tagħha mill-mument li kellha tingħatalhu kull somma sal-ħlas effettiv;
               
            
                  —
               
               
                  sa fejn il-Qorti Ġenerali tiċħad dan ir-rikors – jekk jitqiesu l-pluralità tal-irregolaritajiet imwettqa mill-PMO matul iż-żmien, il-fatt li “it-tnaqqis fiskali ma huwiex faċilment identifikabbli mir-rendikont tal-paga”, l-assigurazzjonijiet mogħtija mill-PMO lir-rikorrent, il-bona fide tar-rikorrent ammessa mill-amministrazzjoni u l-fatt li r-rikorrent (li ma kellu ebda raġuni jiddiubita l-livell tas-salarju tiegħu) inkariga ruħu b’impenji finanzjarji proporzjonati għal tali livell matul dawn is-snin (bħas-sottoskrizzjoni ta’ self ipotekarju għal xiri ta’ dar għal familja tiegħu) – ir-rikorrent iqis li għal raġunijiet ta’ ekwità l-Qorti Ġenerali għandha tikkundanna lill-Kummissjoni għal minn tal-inqas l-ispejjeż tagħha stess kif ukoll għal dawk tar-rikorrent skont l-Artikolu 135 tar-Regoli tal-Proċedura.
               
            
         Motivi u argumenti prinċipali
      
      Insostenn tar-rikors kontra d-deċiżjonijiet tal-Kummissjoni tas-6 u tad-9 ta’ April 2021 u tal-4 ta’ Mejju 2021 dwar l-irkupru tas-somom li ġew indebitament imħallsa lilu minħabba t-tnaqqis fiskali għall-uliedu, ir-rikorrent jinvoka tliet motivi.
      
                  1.
               
               
                  L-ewwel motiv huwa bbażat fuq żball fl-interpretazzjoni u fl-applikazzjoni tal-Artikolu 85 tar-Regolamenti tal-Persunal tal-Unjoni Ewropea. Ir-rikorrent iqis f’dan ir-rigward li r-rekwżiti previsti fl-Artikolu 85 fir-rigward ta’ ammonti mħallsa indebitament ma humiex issodisfatti.
               
            
                  2.
               
               
                  It-tieni motiv huwa bbażat fuq ksur tal-prinċipju tal-aspettattivi leġittimi sa fejn, fil-każ ineżami, it-tliet rekwiżiti li jikkaratterizzaw l-aspettattivi leġittimi skont il-ġurisprudenza applikabbli huma ssodisfatti.
               
            
                  3.
               
               
                  It-tielet motiv huwa bbażat fuq nuqqas ta’ motivazzjoni.